b'\n_START_ARTICLE_\nMarijan Majo Prosen\n_START_SECTION_\n\xc5\xbdivljenje in delo\n_START_PARAGRAPH_\nProsen je leta 1947 kon\xc4\x8dal Osnovno \xc5\xa1olo Jesenice na Gorenjskem in leta 1955 maturiral na Gimnaziji Postojna. Leta 1961 je diplomiral iz astronomije na FNT Univerze v Ljubljani. Med letoma 1962 in 1963 je bil profesor matematike in fizike na Osnovni \xc5\xa1oli Valentina Vodnika v Ljubljani. V letih od 1963 do 1973 je bil strokovni sodelavec za astronomijo na Astronomsko-geofizikalnem observatoriju Golovec v Ljubljani. Med letoma 1973 in 1984 je bil profesor matematike in fizike na \xc5\xbdelezni\xc5\xa1ki srednji \xc5\xa1oli v Ljubljani. Med letoma 1985 in 1986 je bil pedago\xc5\xa1ki svetovalec-urednik matemati\xc4\x8dnih u\xc4\x8dbenikov na Zavodu SRS za \xc5\xa1olstvo v Ljubljani. Med letoma 1985 in 1993 je spet pou\xc4\x8deval matematiko in fiziko na \xc5\xbdelezni\xc5\xa1ki srednji \xc5\xa1oli v Ljubljani. Leta 1993 se je upokojil._NEWLINE_Objavlja strokovne in poljudne astronomske prispevke izklju\xc4\x8dno v slovenskem jeziku. Ukvarja se tudi z zgodovino astronomije, nebesnim izrazjem (nomenklaturo) in astronomskim izrazoslovjem (terminologijo). Napisal je nekaj u\xc4\x8dbenikov iz astronomije in geometrije. S pisanjem \xc4\x8dlankov, poljudnimi predavanji in strokovnimi delavnicami popularizira astronomijo. Skoraj vse svoje knjige je sam uredil, tako da deluje tudi kot urednik._NEWLINE_V skupinskem delu je s tranzitnim in\xc5\xa1trumentom z astronomskimi metodami izmeril to\xc4\x8dno lego \xe2\x80\x93 zemljepisno dol\xc5\xbeino in \xc5\xa1irino, ljubljanskega astronomskega observatorija. Je soavtor u\xc4\x8dbenika Astronomija za 4. razred gimnazije (1970). 13 let je bil sodelavec astronomskih efemerid Na\xc5\xa1e nebo, bil je mentor prvih treh astronomskih taborov v Sloveniji (1978\xe2\x80\x931980), pri GZM je bil ve\xc4\x8dkrat predsednik in ocenjevalec predlo\xc5\xbeenih raziskovalnih nalog (iz astronomije in fizike), ve\xc4\x8d kakor 10 let je bil podro\xc4\x8dni urednik za astronomijo pri reviji Presek, kjer je v Presekovi knji\xc5\xbenici objavil dve knjigi, sodeloval je pri projektu TEMPUS \xe2\x80\x93 pouk in razvoj za\xc4\x8detnega naravoslovja v sklopu Pedago\xc5\xa1ke fakultete v Ljubljani in Zavoda za \xc5\xa1olstvo republike Slovenije (1990\xe2\x80\x9392)._NEWLINE_V letih od 1967 do 1972 je bil vodja Astronomske terminolo\xc5\xa1ke komisije pri DMFA Slovenije, kot urednik matemati\xc4\x8dnih u\xc4\x8dbenikov je v letih med 1984 in 1985 uredil 12 u\xc4\x8dbenikov, kot redaktor osnovno\xc5\xa1olskih matemati\xc4\x8dnih u\xc4\x8dbenikov (za 6., 7. in 8. razred) pa \xc5\xa1e 3, sestavil je \xc5\xa1tiri u\xc4\x8dne na\xc4\x8drte za fakultativni pouk astronomije na osnovnih in srednjih \xc5\xa1olah ter u\xc4\x8dni na\xc4\x8drt za \xc5\xa1olske in ob\xc5\xa1olske astronomske dejavnosti za 5., 6. in 7 razred osnovnih \xc5\xa1ol. Je soavtor ve\xc4\x8d kompletov diafilmov (astronomija) in avtor prosojnice (Son\xc4\x8dev in Lunin mrk) pri Sava filmu, Ljubljana in petih radijskih oddaj. Opravil je tudi nekaj recenzij u\xc4\x8dbenikov._NEWLINE_V letih od 1969 do 1971 je bil predsednik Astronomske sekcije Prirodoslovnega dru\xc5\xa1tva Slovenije. V tem \xc4\x8dasu je organiziral Akcijo AT-140 (projekt z bro\xc5\xa1uro) za samogradnjo reflektorja \xe2\x80\x93 daljnogleda z gori\xc5\xa1\xc4\x8dno razdaljo 1400 mm._NEWLINE_Bil je soustanovitelj Preseka, astronomske revije Spika in Astronomskega dru\xc5\xa1tva Javornik (ADJ). V letih od 1979 do 1981 je vodil publicisti\xc4\x8dno dejavnost ADJ, veliko predaval v ljubljanskem Planetariju, imel samostojno razstavo svojih del na 1. kongresu DMFA Slovenije (1994). Za Enciklopedijo Slovenije je napisal zgodovino slovenske astronomije in vsa gesla (20) za \xc5\xbee umrle slovenske astronome. Z gesli iz astronomije je sodeloval tudi pri Ilustrirani zgodovini Slovencev (MK 1999) in pri novem Slovenskem velikem leksikonu._NEWLINE_Poleg Obzornika za matematiko in fiziko in Preseka je pisal ali pa \xc5\xa1e pi\xc5\xa1e v naslednje revije: Sloven\xc5\xa1\xc4\x8dina v \xc5\xa1oli, Geografija v \xc5\xa1oli, Fizika v \xc5\xa1oli, Matematika v \xc5\xa1oli, Predmetni pouk, Vzgoja in izobra\xc5\xbeevanje, Proteus, Naravoslovna solnica, Katarina, Eduka, Didakta, Spika, Gea, Kurir\xc4\x8dek, Kekec, Ciciban, \xc4\x8casopis za zgodovino in narodopisje (Maribor), Zbornik za zgodovino naravoslovja in tehnike (Ljubljana), Obzornik Pre\xc5\xa1ernove dru\xc5\xbebe, Pavlihova pratika, \xc4\x8dasopisa Delo in Dnevnik itn._NEWLINE_Vodil je \xc5\xa1tevilne seminarje in astronomske delavnice za u\xc4\x8diteljice in u\xc4\x8ditelje osnovnih \xc5\xa1ol, naravoslovne dneve in no\xc4\x8di za \xc5\xa1tudente, u\xc4\x8ditelje, u\xc4\x8dence in dijake, predaval je v knji\xc5\xbenicah itn. Skupaj z \xc5\xbeeno sta v okviru predmeta Okoljska vzgoja napisala u\xc4\x8dbeni\xc5\xa1ko gradivo iz astronomije (poglavja Zemlja in vesolje) z naslovom Prvi pogled (na vesolje) za 1. triado, kjer so vklju\xc4\x8deni novi pedago\xc5\xa1ki prijemi u\xc4\x8denja osnovnih pojmov z igro, posnemanjem in prikazovanjem, in \xc5\xa1e priro\xc4\x8dnik Spoznavajmo Zemljo in vesolje za vso vertikalo sedanje 9-letne osnovne \xc5\xa1ole. Poleg tega sta napisala \xc5\xa1e nekaj literarnih del za otroke in odrasle (Zvezdni miti in legende) in nadaljevanki Maja in zvezde (10 nadaljevanj) in Moje in tvoje ozvezdje (12 nadaljevanj) v literarni reviji Kekec.\n_START_SECTION_\nNagrade\n_START_PARAGRAPH_\nZa svoje pedago\xc5\xa1ko in strokovno delo je leta 1978 prejel red dela s srebrnim vencem, leta 1980 za knjigo Utrinki iz astronomije Levstikovo nagrado, leta 1984 zlato zna\xc4\x8dko Prirodoslovnega dru\xc5\xa1tva Slovenije, leta 2004 je postal Prometej znanosti, leta 2004 je prejel Nagrado RS na podro\xc4\x8dju \xc5\xa1olstva. Prejel je \xc5\xa1e ve\xc4\x8d drugih nagrad in pohval. Leta 2005 je imel tudi odmevno razstavo svojih del v Muzeju ob\xc4\x8dine \xc5\xa0en\xc4\x8dur. V zadnjem \xc4\x8dasu se posve\xc4\x8da samo zgodovini slovenske astronomije.\n_START_SECTION_\nBibliografija\n_START_PARAGRAPH_\nZajete so le knjige, bro\xc5\xa1ure in pomembnej\xc5\xa1i listi.\n_START_SECTION_\nDrugo\n_START_PARAGRAPH_\nObjavil je 1350 strokovnih in poljudnih \xc4\x8dlankov, od tega pribli\xc5\xbeno 150 strokovnih, ter 7 recenzij. Imel je nad 300 predavanj in astronomskih delavnic.'